***Dėl fizinio asmens veiksnumo apribojimo tvarkos pasikeitimų***

 Nuo 2016 m. sausio 1 d. įsigaliojo Lietuvos Respublikos civilinio kodekso ir Lietuvos Respublikos civilinio proceso kodekso pakeitimų įstatymai, kuriais pakeista fizinio asmens veiksnumo ribojimo samprata. Akcentuojama, kad asmens veiksnumo ribojimas yra kraštutinė priemonė, o siekiamybė yra asmens visiško veiksnumo išlaikymas, sudarant jam sąlygas gauti reikiamą pagalbą savo teisėms įgyvendinti. Atsisakoma absoliutaus neveiksnumo instituto. Įstatymų pakeitimai buvo priimti siekiant įgyvendinti Jungtinių Tautų Neįgaliųjų teisių konvencijos, kuri dar 2006 m. konstatavo, kad visi neįgalūs asmenys turi teisę į veiksnumą lygiai su kitais asmenimis visose gyvenimo srityse ir dėl turimos negalios žmogus negali būti naikinamas kaip teisės subjektas, reikalavimus.

 Įstatymuose įtvirtinti šie esminiai teisinio reguliavimo pakeitimai, susiję su asmens veiksnumo ribojimo institutu: išankstinis nurodymas; pagalba priimant sprendimus; ribotas veiksnumas tam tikrose srityse; neveiksnumas tam tikrose srityse; neveiksnių asmenų būklės peržiūrėjimo komisija.

 ***Išankstinis nurodymas*** – tai asmeninis, vienašalis, rašytinis (notarinės formos) visiškai veiksnaus pilnamečio fizinio asmens laisva valia sudarytas sandoris, kuriuo asmuo išreiškia valią, kaip turėtų būti tvarkomi klausimai dėl jo turtinių ir asmeninių neturtinių teisių ir pareigų įgyvendinimo tuo atveju, jei jis ateityje būtų pripažintas neveiksniu tam tikroje srityje ar ribotai veiksniu tam tikroje srityje. Išankstiniame nurodyme asmuo gali: nurodyti asmenis, kuriuos pageidauja, kad teismas skirtų jo globėjais arba rūpintojais, jei jis būtų pripažintas neveiksniu tam tikroje srityje ar ribotai veiksniu tam tikroje srityje; nurodyti asmenis, kurių teismas neturėtų skirti jo globėjais arba rūpintojais, jei jis būtų pripažintas neveiksniu tam tikroje srityje ar ribotai veiksniu tam tikroje srityje; pareikšti valią dėl gyvenamosios vietos (apgyvendinimo globos (rūpybos) institucijoje); nurodyti konkretų asmenį, kuris spręstų klausimus dėl jo turtinių ir asmeninių neturtinių teisių ir pareigų įgyvendinimo; pateikti kitus nurodymus. Šį nurodymą asmuo turi teisę bet kada pakeisti, papildyti ar panaikinti. Išankstinis nurodymas įsigalioja, kai įsiteisėja teismo sprendimas, kuriuo asmuo pripažintas neveiksniu tam tikroje srityje ar ribotai veiksniu tam tikroje srityje ir galioja išankstiniame nurodyme numatytą terminą.

 ***Pagalba priimant sprendimus*** – tai naujas įstatymuose įtvirtintas teisinis institutas, kuris numato, kad pilnametis veiksnus fizinis asmuo gali raštu sudaryti sutartį (notariškai patvirtintą) su pilnamečiu veiksniu fiziniu asmeniu, kuriuo jis pasitiki, dėl pagalbos priimant sprendimus tam tikrose gyvenimo srityse. Sutartis dėl pagalbos priimant sprendimus gali būti sudaroma, kai asmeniui dėl psichikos sutrikimo arba dėl kitų aplinkybių (amžiaus, ligos ar kitų) sudėtinga priimti geriausiai jo interesus atitinkančius sprendimus. Sutartį dėl pagalbos priimant sprendimus srityse, kuriose yra veiksnus, gali sudaryti ir fizinis asmuo, kuris yra neveiksnus tam tikroje srityje ar ribotai veiksnus tam tikroje srityje. Asmuo, kuris yra sudaręs sutartį dėl pagalbos priimant sprendimus, asmeniškai priima visus sprendimus. Todėl atsakomybė dėl asmens, sudariusio sutartį dėl pagalbos priimant sprendimus, sprendimų ir jų pagrindu atliktų veiksmų tenka pačiam asmeniui, kuris priėmė sprendimą. Sutartis dėl pagalbos priimant sprendimus gali būti nutraukta bet kurios sandorio šalies iniciatyva vienašališkai, net ir nesant jokio sutarties pažeidimo.

 ***Ribotas veiksnumas tam tikrose srityse.*** Ribotai veiksniu tam tikroje srityje gali būti pripažintas asmuo, kuris dėl psichikos sutrikimo iš dalies negali suprasti savo veiksmų tam tikroje srityje reikšmės ar jų valdyti.

 ***Neveiksnumas tam tikrose srityse.*** Akcentuojama, kad asmens pripažinimo neveiksniu institutas turėtų būti taikomas tik išimtiniais atvejais, kai asmuo dėl psichikos sutrikimo visiškai negali suprasti savo veiksmų reikšmės ir jų valdyti. Įstatymų pakeitimai numato, kad fizinis asmuo teismo pripažįstamas neveiksniu tik toje srityje, kurioje jis negali suprasti savo veiksmų ar jų valdyti. Išskiriamos dvi pagrindinės sritys: turtinių santykių, kuriai priskiriama: asmeninių pajamų ir išlaidų tvarkymas, kilnojamojo/nekilnojamojo turto naudojimas, valdymas ir disponavimas, paveldėjimo teisiniai santykiai, dalyvavimas ūkinėje komercinėje veikloje ir kt.; asmeninių neturtinių santykių, kuriai priskiriama: savitvarkos įgūdžių sritis, sveikatos priežiūros sritis, šeimos santykių sritis, darbo teisinių santykių sritis ir kt.

 ***Visų asmenų, kurie teismo sprendimu buvo pripažinti neveiksniais iki įstatymų pakeitimų įsigaliojimo dienos, t. y. 2016 m. sausio 1 d., neveiksnumas turės būti peržiūrėtas teismo, kuris įvertins, kuriose konkrečiose srityse asmuo yra neveiksnus.*** Per vienerius metus nuo įstatymų įsigaliojimo dienos (t. y. 2016 m. sausio 1 d.) neveiksniu pripažinto asmens globėjas turi kreiptis į neveiksniu pripažinto asmens gyvenamosios vietos apylinkės teismą dėl teismo sprendimo peržiūrėjimo. Jei per vienerius metus nuo įstatymų pakeitimų įsigaliojimo dienos nebus kreiptasi į teismą dėl teismo sprendimo peržiūrėjimo, į teismą turės kreiptis savivaldybės administracija ar jos įgaliota įstaiga.

 Asmenys prieš teikdami pareiškimą teismui dėl asmens pripažinimo neveiksniu tam tikroje srityje ar ribotai veiksniu tam tikroje srityje (ar dėl teismo sprendimo, kuriuo asmuo pripažintas neveiksniu iki 2016 m. sausio 1 d., peržiūrėjimo), turi pateikti rašytinį prašymą Anykščių rajono savivaldybės administracijai dėl socialinio darbuotojo išvados apie asmens gebėjimą pasirūpinti savimi ir priimti kasdienius sprendimus savarankiškai ar naudojantis pagalba konkrečiose srityse, pateikimo.

 ***Neveiksnių asmenų būklės peržiūrėjimo komisija.*** Įstatymų pakeitimai taip pat numato, kad kiekvienoje savivaldybėje turi būti sudaryta ar veikti nepriklausoma Neveiksnių asmenų būklės peržiūrėjimo komisija, kurios tikslas – peržiūrėti neveiksnaus tam tikroje srityje asmens būklę ir priimti sprendimą dėl tikslingumo kreiptis į teismą dėl teismo sprendimo, kuriuo asmuo pripažintas neveiksniu tam tikroje srityje, peržiūrėjimo. 2016 m. birželio 30 d. Anykščių rajono savivaldybės tarybos sprendimu Nr. 1-TS-171 buvo sudaryta Anykščių rajono savivaldybėje neveiksnių asmenų būklės peržiūrėjimo komisija.

 *Anykščių rajono savivaldybės gyventojai dėl informacijos asmens pripažinimo neveiksniu tam tikroje srityje ar ribotai veiksniu tam tikroje srityje klausimais gali kreiptis į Anykščių rajono savivaldybės administracijos Socialinės paramos skyrių, adresu J. Jablonskio g. 32, 102 kab., Anykščiai, tel. (8 381) 53035, el. p.* *gintare.noliute@anyksciai.lt**.*

***Anykščių rajono savivaldybės administracijos***

***Socialinės paramos skyriaus informacija***